‘เอไลฟ์’จับวัยทำงานชูเบี้ยต่ำจ่ายสั้น
เอไลฟ์เน้นประกันชีวิตระยะสั้น เปิดตลาดใหม่เพิ่มฐานลูกค้าเริ่มทำงาน
21 ส.ค. 2554

เอไลฟ์เน้นประกันชีวิตระยะสั้น เปิดตลาดใหม่เพิ่มฐานลูกค้าเริ่มทำงาน
นายศุภชัย เหล่าธีระศิริวงศ์ ผู้อำนวยการฝ่ายการพัฒนาธุรกิจ ซึ่งดูแลช่องทางการจัดจำหน่ายพิเศษ บริษัท แอ๊ดวานซ์ ไลฟ์ ประกันชีวิต (เอไลฟ์) เปิดเผยว่า เอไลฟ์จะเน้นการทำตลาดประกันชีวิตที่ให้ความคุ้มครองสูงแต่จ่ายเบี้ยต่ำ เพราะเจาะตลาดกลุ่มคนเริ่มทำงานเป็นการเฉพาะ โดยผลิตภัณฑ์ที่จะนำมาเปิดขายทดลองตลาดในกลุ่มผู้เริ่มทำงานจะมีด้วยกันอยู่ 2 แบบ คือ สมาร์ต รีเทิร์น 1 อาร์ และ เซฟ 5 ซี ซึ่งให้ความคุ้มครองในด้านของชีวิตและสุขภาพเป็นหลัก แตกต่างจากเอไลฟ์แพลน ที่เน้นการวางแผนทางด้านการเงินให้กับลูกค้า
นายศุภชัย กล่าวว่า จุดขายจะอยู่ที่การเป็นผลิตภัณฑ์ระยะสั้นที่เข้าใจง่าย ไม่ต้องมีภาระผูกพันในการชำระเบี้ยประกันแบบนานๆ และค่าเบี้ยจะปรับลดลงทุกปี ส่วนการชำระค่าเบี้ยประกันรายปีก็ไม่สูง ชำระเบี้ยเริ่มต้นเพียงแค่ 3,800 บาทเท่านั้น แม้ลูกค้าจะเคลมค่าชดเชยรายวันไปแล้วก็ยังมีเงินคืนส่วนหนึ่งให้เหมือนเดิม
กรมธรรม์สมาร์ต รีเทิร์น 1 อาร์ เป็นแบบประกันที่ชำระเบี้ยระยะสั้น 3 ปี ให้ความคุ้มครอง 3 ปี คล้ายกับผลิตภัณฑ์ประกันอุบัติเหตุ แต่จะพิเศษกว่าตรงที่คุ้มครองการเสียชีวิตทุกกรณี ทั้งจากการเจ็บป่วย ชราภาพ ทุพพลภาพสิ้นเชิงถาวร หรือจากอุบัติเหตุ และไม่ต้องตรวจสุขภาพก่อนให้ความคุ้มครองสูงสุดถึง 130% ของทุนประกัน
ขณะที่กรมธรรม์เซฟ 5 ซี จะเป็นประกันชีวิตที่พ่วงความคุ้มครองโรคมะเร็ง ชำระเบี้ย 5 ปี ให้ความคุ้มครอง 5 ปี และคุ้มครองการเสียชีวิตทุกกรณี รวมถึงทุพพลภาพสิ้นเชิงถาวร หรือโรคมะเร็ง และให้ความคุ้มครองเพิ่มขึ้นทุกปี แต่จ่ายเบี้ยประกันชีวิตเท่าเดิม และถ้าพบมะเร็งระยะก่อนลุกลาม จะจ่ายให้ทันที 20% ของทุนประกันเริ่มต้น และจ่ายส่วนที่เหลือหากพบมะเร็งระยะลุกลามแล้ว จะเปิดตัวในวันที่ 30–31 ก.ค.นี้